Komisjoni määrus (EÜ) nr 444/2003,

11. märts 2003,

millega muudetakse nõukogu määrust (EMÜ) nr 565/80 ja komisjoni määrusi (EÜ) nr 800/1999 ja (EÜ) nr 2090/2002 seoses põllumajandustoodete eksporditoetuste ettemaksetega

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 30. juuni 1992. aasta määrust (EMÜ) nr 1766/92 teraviljaturu ühise korralduse kohta, [1] viimati muudetud komisjoni määrusega (EÜ) nr 1666/2000, [2] eriti selle artikleid 13 ja 21, ning põllumajandustoodete turgude ühist korraldust käsitlevate muude määruste vastavaid sätteid,

ning arvestades järgmist:

(1) On märgitud, et eksportijate laoarvestus, mida kasutati eelfinantseerimise korraga hõlmatud ja töödeldud toodetena eksportimiseks ettenähtud põhitoodete järelevalveks ning mis põhineb ühtsetel tulemimääradel, ei pruugi alati peegeldada olemasolevate varude tegelikku olukorda ning ei võimalda piisavalt kontrollida nõudeid, mida kohaldatakse nende toodete suhtes ühenduse eeskirjade alusel. Nõukogu 4. märtsi 1980. aasta määruse (EMÜ) nr 565/80 (põllumajandustoodetele antavate eksporditoetuste ettemaksete kohta, [3] muudetud määrusega (EMÜ) nr 2026/83 [4]) artikli 4 lõiget 3 tuleks seetõttu muuta nii, et ühtseid tulemimäärasid eelfinantseerimisel enam ei kohaldataks.

(2) Kogemused näitavad, et eeskirjadega ei määratleta täpselt, kuidas tuleks eelfinantseerimise korraga hõlmatud tooteid füüsiliselt kontrollida. Samuti on leitud erinevusi liikmesriikides füüsiliste kontrollide tegemise viiside vahel. Selles valdkonnas eeskirjade ühetaolise kohaldamise saavutamiseks tuleks kehtestada miinimummäär eelfinantseerimise korraga hõlmatud toodete füüsilisteks kontrollideks, mis tuleb läbi viia, kui maksedeklaratsioon on vastu võetud; samuti tuleks täpsustada, et need kontrollid tuleb teha vastavalt nõukogu määruses (EMÜ) nr 386/90 [5] (muudetud määrusega (EÜ) nr 163/94 [6]) ja komisjoni määruses (EÜ) nr 2090/2002 [7] sätestatud süsteemile.

(3) On leitud, et eksportijad kasutavad eelfinantseerimise korda eelkõige ekspordilitsentside kehtivusaja kaudseks pikendamiseks. Seetõttu tuleks muuta 15. aprilli 1999. aasta määrust (EÜ) nr 800/1999 (milles sätestatakse põllumajandustoodete eksporditoetuste süsteemi üksikasjalikud ühiseeskirjad, [8] viimati muudetud määrusega (EÜ) nr 1253/2002 [9]) seoses ajavahemikuga, mille jooksul põhitooted võivad jääda töötlemiseks tollikontrolli alla, ning ajavahemikuga, mille jooksul tooted võivad jääda tolliladustamis- või vabatsooniprotseduuriga hõlmatuks.

(4) Peale selle peaks laitmatu turukorralduse tagamiseks olema üpris kiiresti teada eelfinantseerimise korraga hõlmatud toodete kogused.

(5) Pärast komisjoni 2. juuli 1993. aasta määruse (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik, [10] viimati muudetud määrusega (EÜ) nr 444/2002 [11]) muutmist tuleks muuta teatavaid määruse (EÜ) nr 800/1999 viiteid selle määruse artiklitele.

(6) Määrusi (EÜ) nr 800/1999 ja (EÜ) nr 2090/2002 tuleks vastavalt muuta.

(7) Asjaomased korralduskomiteed ei ole oma esimeeste kehtestatud tähtajaks arvamusi esitanud,

ON VASTU VÕTNUD KÄESOLEVA MÄÄRUSE:

Artikkel 1

Määruse (EMÜ) nr 565/80 artikli 4 lõige 3 asendatakse järgmisega:

"3. Kontrolliprotseduuride ja tulemimäära osas kohaldatakse põhitoodete suhtes samu eeskirju, mida kohaldatakse sama laadi toodete seestöötlemisel, välja arvatud ühtseid kasumimäärasid käsitlevad eeskirjad.

Komisjoni määruse (EMÜ) nr 1520/2000 [12] C lisas loetletud kaupade tootmisel kasutatavate põhitoodete suhtes kohaldatakse siiski kõnealuses lisas osutatud tulemimäärasid."

Artikkel 2

Määrust (EÜ) nr 800/1999 muudetakse järgmiselt.

1. Artikli 2 lõike 1 punktis h asendatakse sõnad "artiklites 471–495" sõnadega "artiklites 912a–912 g".

2. Artikli 10 lõige 1 asendatakse järgmisega:

"1. Kui kauba suhtes kohaldatakse ekspordiliikmesriigis üht määruse (EMÜ) nr 2454/93 artiklites 412–442a raudteel või suurtes konteinerites veetava kauba kohta sätestatud ühenduse lihtsustatud transiidiprotseduuri kauba toimetamiseks väljaspool ühenduse tolliterritooriumi paiknevasse sihtjaama või tarnimiseks väljaspool ühenduse tolliterritooriumi paiknevale kaubasaajale, ei eelda toetuse maksmine kontrolleksemplari T5 esitamist.";

3. Artiklile 26 lisatakse järgmine lõige:

"7. Tooteid, mille maksedeklaratsioon võetakse vastu, kontrollitakse deklaratsiooni vastuvõtmisel füüsiliselt vähemalt 5 % vastuvõetud maksedeklaratsioonide representatiivse valimi ulatuses.

Kohaldatakse määruse (EMÜ) nr 386/90 artiklit 3 ning komisjoni määruse (EÜ) nr 2090/2002 [*] EÜT L 322, 27.11.2002, lk 4. artikli 2 lõiget 2, artikleid 3–6, artikli 8 lõikeid 1 ja 2, artikli 11 esimest lõiku ja I lisa. Eelfinantseerimise korraga hõlmatud ja pärast töötlemist ekspordiks ettenähtud toodete puhul hõlmab füüsiline kontroll siiski ainult toote kogust ja laadi."

4. Artikli 28 lõige 6 asendatakse järgmisega:

"6. Ajavahemik, mille jooksul põhitooted võivad jääda töötlemiseks tollikontrolli all, võrdub ekspordilitsentsi kehtivusajast allesjäänud ajaga.

Kui eksport ei toimu ekspordilitsentsi alusel, on tähtajaks kaks kuud alates maksedeklaratsiooni vastuvõtmise kuupäevast.";

5. Artikli 29 lõige 5 asendatakse järgmisega:

"5. Ajavahemik, mille jooksul tooted võivad jääda tolliladustamis- või vabatsooniprotseduuriga hõlmatuks, võrdub ekspordilitsentsi kehtivusajast allesjäänud ajaga.

Kui eksport ei toimu ekspordilitsentsi alusel, on tähtajaks kaks kuud alates maksedeklaratsiooni vastuvõtmise kuupäevast.";

6. Artikli 30 lõike 1 teises lõigus asendatakse sõnad "artiklile 349" sõnadega "artiklile 357".

7. Artiklit 53 muudetakse järgmiselt:

a) teine taane asendatakse järgmisega:

"— iga 12numbrilise koodi osas artikli 4 lõike 1 teise lõigu esimeses taandes, artiklis 6 ja artiklis 45 osutatud juhtudel eksporditud toodete kogustest, mis on toetuse eelkinnitusega ekspordilitsentsiga hõlmamata. Koodid rühmitatakse sektorite kaupa. Liikmesriigid võtavad nõutavad meetmed tagamaks, et sellisest teabest antakse teada hiljemalt teisel kuul pärast ekspordideklaratsiooni vastuvõtmist.";

b) lisatakse järgmine taane:

"— kõigist 12numbrilise koodiga toodete kogustest või kõigist 8numbrilise koodiga kaupadest, mis on hõlmatud II jaotise 3. peatükis osutatud eelfinantseerimise korraga. Koodid rühmitatakse sektorite kaupa. Liikmesriigid võtavad nõutavad meetmed tagamaks, et sellisest teabest antakse teada hiljemalt teisel kuul pärast maksedeklaratsiooni vastuvõtmist."

Artikkel 3

Määruse (EÜ) nr 2090/2002 artikkel 9 jäetakse välja.

Artikkel 4

Käesolev määrus jõustub kolmandal päeval pärast selle avaldamist Euroopa Liidu Teatajas.

Artiklit 1 ning artikli 2 lõikeid 4 ja 5 ning lõike 7 punkti b kohaldatakse alates 1. oktoobrist 2003 vastuvõetud maksedeklaratsiooniga hõlmatud toodete suhtes.

Artikli 2 lõike 7 punkti a kohaldatakse alates 1. oktoobrist 2003 vastuvõetud ekspordideklaratsiooniga hõlmatud toodete suhtes.

Artikli 2 lõiget 3 kohaldatakse alates 1. jaanuarist 2004 vastuvõetud maksedeklaratsiooniga hõlmatud toodete suhtes.

Artiklit 3 kohaldatakse alates 1. jaanuarist 2004 vastuvõetud ekspordideklaratsiooniga hõlmatud toodete suhtes.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 11. märts 2003

Komisjoni nimel

komisjoni liige

Franz Fischler

[1] EÜT L 181, 1.7.1992, lk 21.

[2] EÜT L 193, 29.7.2000, lk 1.

[3] EÜT L 62, 7.3.1980, lk 5.

[4] EÜT L 199, 22.7.1983, lk 12.

[5] EÜT L 42, 16.2.1990, lk 6.

[6] EÜT L 325, 17.12.1999, lk 12.

[7] EÜT L 322, 27.11.2002, lk 4.

[8] EÜT L 102, 17.4.1999, lk 11.

[9] EÜT L 183, 12.7.2002, lk 12.

[10] EÜT L 253, 11.10.1993, lk 1.

[11] EÜT L 68, 12.3.2002, lk 11.

[12] EÜT L 177, 15.7.2000, lk 1.

--------------------------------------------------